แบงก์รัฐเล็งให้กู้ดอกต่ำช่วยน้ำท่วม
หลังได้ซอฟต์โลนจาก‘ธปท.’ออมสินเรียกลูกค้าลงทะเบียน
15 มี.ค. 2555

หลังได้ซอฟต์โลนจาก‘ธปท.’ออมสินเรียกลูกค้าลงทะเบียน
ธนาคารรัฐเตรียมอัดซอฟต์โลนกว่า 5.6 หมื่นล้าน ให้รายย่อยกู้บรรเทาผลกระทบน้ำท่วม 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ล่าสุดธนาคารได้มอบนโยบายให้ทุกสาขาในพื้นที่น้ำท่วมเชิญลูกค้าเก่าที่มาลงทะเบียนขอเข้าโครงการบรรเทาผลกระทบ ซึ่งมียอดขอสินเชื่อรวมกันกว่า 4 หมื่นล้านบาท มาหารือและสำรวจความต้องการก่อนว่าลูกค้าทั้งหมดต้องการจะพักชำระหนี้ หรือต้องการขอสินเชื่อ 
ธนาคารเชื่อว่าวงเงินที่เตรียมไว้ 3 หมื่นล้านบาท จะเพียงพอกับความต้องการของลูกค้า และกรณีที่ยังมีวงเงินเหลือก็จะพิจารณาปล่อยกู้ให้บุคคลทั่วไปที่มายื่นขอสินเชื่อ
นายเลอศักดิ์ กล่าวว่า ได้รับอนุมัติเงินโครงการเงินกู้แบบผ่อน ปรนอัตราดอกเบี้ยต่ำเป็นพิเศษ หรือซอฟต์โลน จากธนาคารแห่งประเทศไทย (ธปท.) เพื่อให้ความช่วยเหลือทางการเงินแก่ผู้ได้รับความเสียหายจากอุทกภัยปี 2554 เป็นวงเงินกว่า 2.36 หมื่นล้านบาท คิดเป็นสัดส่วน 70% เมื่อนำมารวมกับวงเงินที่ธนาคารต้องสมทบอีก 30% หรือเป็นเงินประมาณ 6,000 ล้านบาท เท่ากับธนาคารจะมีวงเงินในการให้สินเชื่อเพื่อบรรเทาผลกระทบให้ผู้ประสบภัย 3 หมื่นล้านบาท 
ล่าสุดได้มอบนโยบายให้ทุกสาขาในพื้นที่น้ำท่วมเชิญผู้ลูกค้าเก่าที่มาลงทะเบียนขอเข้าโครงการบรรเทาผลกระทบซึ่งมียอดขอสินเชื่อรวมกันกว่า 4 หมื่นล้านบาท มาหารือและสำรวจความต้องการก่อนว่าลูกค้าทั้งหมดต้องการจะพักชำระหนี้ หรือต้องการขอสินเชื่อ โดยเชื่อว่าวงเงินที่เตรียมไว้ 3 หมื่นล้านจะเพียงพอกับความต้องการของลูกค้า และกรณีที่ยังมีวงเงินเหลือก็จะพิจารณาปล่อยกู้ให้บุคคลทั่วไปที่มายื่นขอสินเชื่อกับธนาคารต่อไป 
สำหรับวงเงินปล่อยกู้สูงสุดต่อรายไม่เกิน 1 ล้านบาท คิดดอกเบี้ย 3% นาน 5 ปี โดยไม่เน้นเรื่องหลักประกัน แต่จะพิจารณาที่ความจำเป็นในการใช้สินเชื่อ และความสามารถในการชำระหนี้เป็นหลัก 
ด้านนายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารได้รับอนุมัติซอฟต์โลนจาก ธปท. เป็น 6,000 ล้านบาท เมื่อสมทบกับเงินของธนาคารอีก 3,000 ล้านบาท เท่ากับธนาคารจะมีวงเงินปล่อยกู้เพื่อบรรเทาผลกระทบให้ลูกค้าที่ประสบอุทกภัย 9,000 ล้านบาท 
เบื้องต้นคาดว่าจะปล่อยกู้เพื่อซ่อมแซมบ้าน รวมถึงการช่วยเรื่องสภาพคล่องให้กับลูกค้าที่ได้รับผลกระทบจากน้ำท่วม กรณีที่ไม่มีหลักประกันให้กู้ได้ไม่เกิน 1 แสนบาท และกรณีที่มีหลักประกันให้กู้ได้ 5 แสนบาท 
“วงเงินนี้เชื่อว่าน่าจะพอ เพราะคาดว่าน่าจะมีลูกค้าที่ได้รับผลกระทบประมาณ 10% ของยอดสินเชื่อ เป็นเงินประมาณ 7,000 ล้านบาท คาดว่าจะเริ่มปล่อยกู้ได้เร็วๆ นี้” นายวรวิทย์ กล่าว 
โครงการเงินกู้แบบผ่อนปรนอัตราดอกเบี้ยต่ำเป็นพิเศษครั้งนี้ มีวงเงินทั้งสิ้น 3 แสนล้านบาท แบ่งเป็นการสมทบเงินระหว่าง ธปท. 70% คิดเป็นวงเงิน 2.1 แสนล้านบาท และอีก 30% เป็นส่วนของสถาบันการเงิน หรือเป็นวงเงิน 9 หมื่นล้านบาท โดย ธปท.จะคิดดอกเบี้ยกับสถาบันการเงินเพียง 0.01% ต่อปี และสถาบันการเงินต้องคิดดอกเบี้ยเงินกู้จากลูกค้าไม่เกิน 3% ต่อปี